Akker kan maar sy Springbokbaadjie se mate laat neemAkker van der Merwe – sy groot kans is om die draai. (Foto: GB Jordaan) Wanneer jy in rugby ŉ kans kry, gryp jy dit met albei hande aan, soos Akker van der Merwe. Slegs twee weke gelede was hy nog een van die Sharks se drie hakers en is hy saam met Franco Marais en Chiliboy Ralepelle in die Superrugbyreeks geroteer. Nou is Van der Merwe (26) byna verseker van die Springbokke se nr.2-trui nadat Malcolm Marx ŉ dyspiertendon teen die Hurricanes geskeur het en vir minstens ses weke langs die kantlyn sal wees. Van der Merwe moes ŉ lang paadjie stap voordat sy drome binne die volgende paar dae bewaarheid sal word wanneer die Bokafrigter, Rassie Erasmus, sy Springbokgroep vir die komende toetswedstryde teen Wallis en Engeland sal aankondig. Tensy iets drasties verkeerd loop, sál Akker se naam uitgelees word. Maar hy moes ook, soos honderde spelers voor hom, die lang paadjie stap, kanse waag en loopbaanbesluite neem wat nie altyd sin gemaak het nie. Hy was ŉ leerling aan die Hoërskool Outeniqua in George waar hy in 2009 die SWD-Cravenweekspan gehaal het voordat hy na die Pukke in Potchefstroom is. Dáár het hy vir die Luiperds se o.19- en o.21-spanne, die Pukke en die Luiperds gespeel. Ná Johan Ackermann hom raakgesien het, het hy later vir die Lions en Leeus (Super- en Curriebekerspanne) begin speel. Maar Van der Merwe het in Marx se skaduwee beweeg en was meer op die bank as enigiets anders. Toe besluit hy om na Durban te verhuis, waar hy saam met Marais en Ralepelle sy beurt moes afwag. Van der Merwe was op die regte tyd op die regte plek. Hy het in twee seisoene nege Curriebeker- en net vyf Superwedstryde gespeel, maar was in die Sharks se beginspan toe die noodlot Marx getref het. ♦ Van der Merwe se jonger broer, die vleuel Duhan van der Merwe (22), is byna in dieselfde bootjie. Ook aan die Hoërskool Outeniqua , toe by die Blou Bulle, Montpellier in Frankryk en nou by Edinburgh in Skotland, waar hulle gaande is oor sy driedrukvermoë. Die een Van der Merwe se beker loop binnekort oor. Gaan die ander een ook eendag sy kans kry?